
Parlamentul European,
–	având în vedere propunerea Comisiei prezentată Parlamentului European și Consiliului (COM(2025)0680 – C10‑0103/2025),
–	având în vedere Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013[footnoteRef:1] („Regulamentul privind FEG”), [1:  	JO L 153, 3.5.2021, p. 48, ELI: http://data.europa.eu/eli/reg/2021/691/oj.] 

–	având în vedere Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027[footnoteRef:2], astfel cum a fost modificat prin Regulamentul (UE, Euratom) 2024/765[footnoteRef:3], în special articolul 8, [2:  	JO L 433 I, 22.12.2020, p. 11, ELI: http://data.europa.eu/eli/reg/2020/2093/oj.]  [3:  	JO L, 2024/765, 29.2.2024, ELI: https://eur-lex.europa.eu/eli/reg/2024/765/oj.] 

–	având în vedere Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii[footnoteRef:4], în special punctul 9, [4:  	JO L 433 I, 22.12.2020, p. 28, ELI: http://data.europa.eu/eli/agree_interinstit/2020/1222/oj.] 

–	având în vedere raportul Comisiei pentru bugete (A10-0115/2025), 
A.	întrucât Uniunea a creat instrumente legislative și bugetare prin care să acorde un sprijin suplimentar lucrătorilor afectați de consecințele globalizării și ale schimbărilor tehnologice și de mediu, cum ar fi schimbările în structura comerțului mondial, litigiile comerciale, schimbările importante în relațiile comerciale ale Uniunii sau în componența pieței interne și crizele financiare sau economice, precum și tranziția la o economie cu emisii scăzute de carbon, sau de consecințele digitalizării ori ale automatizării;
B.	întrucât asistența acordată de Uniune lucrătorilor disponibilizați ar trebui orientată în primul rând către măsuri de politică active în domeniul pieței muncii și către servicii personalizate menite să reintegreze rapid beneficiarii în locuri de muncă decente și sustenabile, pregătindu-i totodată pentru o economie europeană mai ecologică și mai digitală, ținând seama în mod corespunzător de Acordul interinstituțional din 16 decembrie 2020 la adoptarea deciziilor de mobilizare a Fondului european de ajustare la globalizare pentru lucrătorii disponibilizați (FEG);
C.	întrucât Uniunea a extins mai întâi domeniul de aplicare al FEG pentru a putea oferi sprijin financiar în cazul unei restructurări majore, acoperind astfel efectele economice ale crizei COVID-19;
D.	întrucât în 2021, prin adoptarea noului Regulament privind FEG s-a extins și mai mult domeniul de aplicare al FEG la restructurările majore provocate de tranziția la o economie cu emisii scăzute de carbon sau de procesul de digitalizare sau automatizare, reducând totodată pragul necesar pentru activarea FEG de la 500 la 200 de lucrători disponibilizați;
E.	întrucât revizuirea CFM reduce cuantumul anual maxim al FEG de la 186 de milioane EUR la 30 de milioane EUR (la prețurile din 2018), așa cum se prevede la articolul 8 din Regulamentul (UE, Euratom) 2020/2093 al Consiliului, astfel cum a fost modificat prin Regulamentul (UE, Euratom) 2024/765; întrucât toate instituțiile trebuie să se asigure că în pofida acestor reduceri, lucrătorii disponibilizați se pot baza pe solidaritatea pe care Uniunea o manifestă prin FEG;
F.	întrucât articolul 11 alineatul (1) din Regulamentul privind FEG prevede că la inițiativa Comisiei se poate aloca un procent de până la 0,5 % din acest cuantum maxim pentru asistență tehnică;
G.	întrucât asistența tehnică poate consta în cheltuieli tehnice și administrative pentru implementarea FEG, precum activități de pregătire, monitorizare, control, audit și evaluare, precum și de colectare de date, inclusiv în raport cu sistemele de tehnologie a informației ale întreprinderilor, activități de comunicare și de creștere a vizibilității FEG ca fond sau legat de anumite proiecte și alte măsuri de asistență tehnică;
H.	întrucât suma propusă de 170 000 EUR corespunde unui procent de circa 0,49 % din bugetul anual maxim disponibil pentru FEG în 2025,
1.	este de acord cu mobilizarea a 170 000 EUR și ca măsurile propuse de Comisie să fie finanțate cu titlu de asistență tehnică în conformitate cu articolul 11 alineatele (1) și (4) și cu articolul 12 alineatele (2), (3) și (4) din Regulamentul privind FEG;
2.	consideră binevenit efortul constant de elaborare a unor proceduri standardizate pentru cererile și gestionarea FEG cu ajutorul funcțiilor sistemului electronic de schimb de date (Sistemul comun de gestionare partajată a fondurilor – SFC), care permite să se proceseze mai simplu și mai rapid cererile și să se raporteze mai exact;
3.	ia act de faptul că Comisia va folosi bugetul disponibil pentru sprijin administrativ pentru a organiza reuniuni ale grupului de experți al persoanelor de contact ale FEG (câte doi membri din fiecare stat membru) și un seminar cu participarea organismelor de implementare a FEG și a partenerilor sociali, menit să promoveze crearea unei rețele între statele membre; cere Comisiei să invite mai departe sistematic Parlamentul la aceste reuniuni și seminare, conform dispozițiilor relevante din Acordul-cadru privind relațiile dintre Parlament și Comisie;
4.	invită Comisia să adapteze cele mai bune practici care s-au cristalizat în perioada pandemiei de COVID-19, în special măsurile care pot contribui la accelerarea unei tranziții verzi și digitale incluzive și la susținerea priorităților fundamentale ale Uniunii, cum ar fi egalitatea de gen;
5.	subliniază că trebuie să se pună mai mult accent pe informarea publicului larg și vizibilitatea FEG; atrage atenția că acest obiectiv se poate realiza inserând informații despre FEG în diferite publicații și activități audiovizuale ale Comisiei, după cum se prevede la articolul 11 alineatul (1) din Regulamentul privind FEG; salută, în acest context, întreținerea site-ului internet dedicat FEG și invită Comisia să îl actualizeze și să îl dezvolte constant, pentru a face mai vizibilă în rândul publicului larg solidaritatea europeană demonstrată de acest fond și pentru a face acțiunile Uniunii mai transparente;
6.	reamintește statelor membre solicitante că le revine rolul-cheie de a asigura publicitatea pe scară largă a acțiunilor finanțate de FEG în rândul beneficiarilor vizați, al autorităților locale și regionale, al partenerilor sociali, al mass-mediei și al publicului larg, conform prevederilor de la articolul 12 din Regulamentul privind FEG; invită Comisia să verifice sistematic cum respectă statele membre Regulamentul privind FEG, mai ales articolul 12 alineatul (1);
7.	aprobă decizia anexată la prezenta rezoluție;
8.	încredințează Președintei sarcina de a semna această decizie împreună cu Președintele Consiliului și de a asigura publicarea sa în Jurnalul Oficial al Uniunii Europene;
9.	încredințează Președintei sarcina de a transmite prezenta rezoluție, împreună cu anexa, Consiliului și Comisiei.

DECIZIE A PARLAMENTULUI EUROPEAN ȘI A CONSILIULUI
privind mobilizarea Fondului european de ajustare la globalizare pentru lucrătorii disponibilizați (FEG/2025/000 TA 2025 - Asistență tehnică la inițiativa Comisiei)
(Textul prezentei anexe nu este reprodus aici, întrucât corespunde cu actul final, Decizia (UE) 2025/1524.)

